
Către,
BIROUL PERMANENT AL
CAMEREI DEPUTAŢILOR

Vă înaintăm, alăturat, Raportul comun asupra propunerii legislative pentru modificarea şi completarea Legii nr.95/2006 privind reforma în domeniul sănătăţii, trimisă Comisiei pentru administraţie publică, amenajarea teritoriului şi echilibru ecologic şi Comisiei pentru sănătate şi familie în vederea dezbaterii pe fond, cu adresa nr.Pl.x.126 din 21 martie 2011.

	VICEPREŞEDINTE,
ION CĂLIN
	PREŞEDINTE,

RODICA NASSAR

RAPORT COMUN
asupra propunerii legislative pentru modificarea şi completarea Legii nr.95/2006 privind reforma în domeniul sănătăţii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare Comisia pentru administraţie publică, amenajarea teritoriului şi echilibru ecologic şi Comisia pentru sănătate şu familie au fost sesizate, prin adresa nr.Pl.x 126 din 21 martie 2011, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.95/2006 privind reforma în domeniul sănătăţii, înregistrată cu nr.26/107 din 22 martie 2011, respectiv 28/80 din 21 martie 2011.

Potrivit prevederilor art.75 din Constituţia României, republicată, şi ale art.92.alin.(9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.

Senatul, în calitate de primă Cameră sesizată, a respins propunerea legislativă, în şedinţa din 7 martie 2011.
La întocmirea prezentului raport, Comisia a avut în vedere:
· avizul favorabil al Consiliului Legislativ nr.1276/26.10.2010;

· punctul de vedere negativ al Guvernului nr.92 din 14.01.2011.

Propunerea legislativă are ca obiect de reglementare modificarea Legii nr.95/2006 privind reforma în domeniul sănătăţii referitor la modalităţile de alegere a managerului unităţii sanitare şi incompatibilităţile persoanelor din conducerea spitalului public. 
In conformitate cu prevederile art.61 şi 63 din Regulamentul Camerei Deputaţilor, republicat, cu modificările ulterioare, membrii Comisiilor au examinat iniţiativa legislativă mai sus menţionată, în şedinţe separtate, în data de 12 aprilie 2011.
La lucrări a participat, în calitate de invitat, domnul Cristian-Anton Irimie – secretar de stat - Ministerul Sănătăţii.
La lucrările Comisiei pentru administraţie publică, amenajarea teritoriului şi echilibru ecologic au fost prezenţi 28 deputaţi, din totalul de 30 membri ai comisiei.
La lucrările Comisiei pentru sănătate şi familie au fost prezenţi 16 deputaţi, din totalul de 16 membri ai comisiei.
În urma examinării intervenţiei legislative şi a opiniilor exprimate de către membrii Comisiilor, s-a hotărât, cu unanimitate de voturi, să se supună plenului Camerei Deputaţilor, respingerea  propunerii legislative pentru modificarea şi completarea Legii nr.95/2006 privind reforma în domeniul sănătăţii, deoarece se încalcă principiile ce stau la baza procesului de descentralizare a sistemului sanitar din România stabilite prin Hotărârea Guvernului nr.562/2009 privind aprobarea Strategiei de descentralizare în sistemul de sănătate. Totodată Legea nr.95/2006 a fost modificată şi completată prin Ordonanţa de urgenţă a Guvernului nr.48/2010 pentru modificarea şi completarea unor acte normative din domeniul sănătăţii în vederea descentralizării, asigurând cadrul normativ necesar pentru descentralizarea în domeniul sănătăţii.

În raport cu obiectul şi conţinutul reglementării, propunerea legislativă face parte din categoria legilor ordinare.
	VICEPREŞEDINTE,
ION CĂLIN
	PREŞEDINTE,

RODICA NASSAR

	SECRETAR,

GHEORGHE CIOCAN
	SECRETAR,

ION BURNEI


Întocmit,

Consultant, Nicoleta Toma






Consilier, Florin Danciu 

